钦定古今图书集成/明伦汇编/官常典/第542卷 > 郭成
## 钦定古今图书集成/明伦汇编/官常典/第542卷 > 郭成

按《明外史刘显传》：“成，四川叙南卫人。由世职历官苏
松参将，进副总兵。倭犯通州，为守将李锡所败，转掠
崇明三沙，成击沉其舟，斩首百三十馀级。隆庆元年
冬，擢署都督佥事，为广东总兵官。渡海追曾一本，大
获，进署都督同知。叛将周云翔等杀参将耿宗元，亡
入贼中，屯平山大安峒。将寇海丰，成偕南赣军夹击”
之，斩首千三百馀级，获被掠通判潘槐而下六百馀
人，生絷云翔、潮州诸属邑，贼巢以百数。郭明据林樟，
胡一化据北山洋，陈一义据马湖，剽劫二十载。成督
诸军击杀明等，俘斩千三百有奇。四川都掌蛮为乱，
诏成移镇。寻被劾罢归。万历改元，命刘显大征，诏成
充为事官为之副，先登九山生絷阿大。初，成父为
蛮杀，乃以所斩首级及生擒诸蛮，置父墓前，剖心致
祭，乡人壮之。寻佥书南京后府，出为贵州总兵官，镇
守铜仁。成有胆智，每苗出掠，潜遣壮士入其砦，斩馘
而出。尝挺身入林箐察贼苗，一日数惊曰：“郭将军至
矣。”相戒莫敢犯。复被劾罢归。起四川总兵官、永宁宣
抚奢效忠卒。其妻奢世统无子，妾奢世续子崇周幼，
前总兵刘显因命世续署宣抚印。世统怒，攻夺其落
红寨。世续奔永宁。成遣义儿郭天心偕指挥禹嘉绩
按问。天心遂据世续永宁私第，罄取其赀。而成亦入
落红，尽掠奢氏九世之积。效忠弟沙卜遂拒杀裨将
三人，执天心等。抚、按交章劾成，下吏，遣戍云南。会有
松茂之役，荐从军。成乃将七千人，直抵黄沙。屡破贼，
与总兵官李应祥尽平河东、西诸巢，以功授参将。复
偕应祥大破腻乃诸贼，增世职二级。腻乃党杨九乍
复出为乱，成讨平之。火落赤扰西宁，四川巡抚李尚
思以地近松潘，檄成军松林，游击万鏊军漳腊，寇不
敢逼，西陲获安。杨应龙叛，成进讨无功，戴罪办贼。寻
卒于官。